section_heading: Povijest proizvodnje
paragraph_text: Proizvodnja je trebala započeti tijekom 1979. godine, ali problemi s tehnikom i budžetom odgodili su je sve do početka 1981. godine. Radnici u tvornici uglavnom su u početku bili neiskusni i mnogi od njih prije zaposlenja u DMC-u nisu imali nikakav posao u auto-industriji, što je vjerojatno pridonijelo problemima s kvalitetom kod ranijih primjeraka De Loreana DMC-12 i kasnijem osnivanju centara za garanciju kvalitete kod raznih dobavljača. Takvi centri postojali su u Kaliforniji, New Jerseyju i Michiganu te su imali zadatak riješiti probleme s kvalitetom prije dostavljanja automobila auto-kućama. Neki od problema odnosili su se na podešavanje dijelova karoserije, jačanje alternatora i podešavanje vrata u obliku galebovih krila.